《杂诗 其四》
清代·冯誉骥

悠悠芳泽兰，猗猗修竹林。湛湛青天月，泠泠绿绮琴。

皎皎红妆女，寂寂无知音。良人远从役，惜别泪沾襟。

寂寞余空床，徘徊弄锦衾。欢乐苦夜促，离别怨宵沈。

飞鸟翔树间，索群动孤吟。愿托一片影，明此千里心。

作者简介：清广东高要人，字卓如，号展云。道光二十四年进士，由编修累官陕西巡抚。工书法，为岭南人士所宗。其诗典赡高华，为张维屏称赏。有《绿伽楠馆诗存》。